Landbruks- og matdepartementet

Kap. 1115, 1137, 1142, 1148, 1149, 1150, 4100, 4115, 4150, 5576

Prop. 26 S

(2021–2022)

Proposisjon til Stortinget (forslag til stortingsvedtak)

Endringer i statsbudsjettet 2021 under   
Landbruks- og matdepartementet

Tilråding fra Landbruks- og matdepartementet 26. november 2021,   
godkjent i statsråd samme dag.   
(Regjeringen Støre)

# Innledning

I denne proposisjonen legger Landbruks- og matdepartementet fram forslag til endringer i statsbudsjettet for 2021.

# Forslag til endringer

Kap. 1115 Mattilsynet

Post 22 Reguleringspremie til kommunale og fylkeskommunale pensjonskasser

Bevilgningen dekker Mattilsynets utgifter knyttet til reguleringspremie til kommunale og fylkeskommunale pensjonskasser. Utbetalingene knyttet til denne pensjonsordningen er regelstyrte og de totale utgiftene er uforutsigbare. Oppdaterte prognoser viser at utgiftene i 2021 vil bli større enn først anslått. Det forslås derfor å øke bevilgningen på posten med 3,5 mill. kroner.

Kap. 1137 Forskning og innovasjon

Post 54 Næringsrettet matforskning m.m.

Bevilgningen går til forskning på landbruksprodukter som benyttes til å fremstille nærings- og nytelsesmidler, samt fôrkorn til husdyr. Dette finansieres av en avgift på importerte og norskproduserte landbruksprodukter jf. kap. 5576, post 70. I tråd med at inntektene fra denne avgiften ser ut til å bli 10,2 mill. kroner høyere enn først estimert, foreslås det å øke bevilgningen på kap. 1137, post 54 tilsvarende.

Kap. 1142 Landbruksdirektoratet

Post 73 Tilskudd til erstatninger m.m. etter offentlige pålegg i plante- og husdyrproduksjon, overslagsbevilgning

Bevilgningen dekker erstatninger til produsenter for tap og dekning av visse utgifter i forbindelse med pålagte tiltak mot sykdommer, skadegjørere og smittestoff hos dyr og planter jf. § 22 i Ot.prp. nr. 100 (2002–2003) Om lov om matproduksjon og mattrygghet mv. (matloven). Bevilgningen skal også dekke tap i forbindelse med tiltak som blir satt i verk som følge av antibiotikaresistente bakterier (MRSA) i svinehold, tiltak for å redusere innholdet av radioaktivitet i storfe og småfe og enkelte andre kompensasjoner for å lette etterlevelse av kravene i matloven og plikter i primærproduksjonen, jf. matloven § 31. Prognosene for utbetalinger på posten i 2021 tilsier at behovet for midler er mindre enn først estimert, og det foreslås derfor å redusere bevilgningen med 22,6 mill. kroner.

Post 80 Radioaktivitetstiltak, kan overføres

Bevilgningen dekker kompensasjon for ekstrakostnader ved påvist radioaktivitet i reinkjøtt over grenseverdiene. Det har i 2021 ikke vært utbetalinger til dette, og det foreslås å redusere bevilgningen med 0,5 mill. kroner.

Kap. 1148 Naturskade – erstatninger

Post 71 Naturskade – erstatninger, overslagsbevilgning

Statens naturskadeordning gir erstatning for de naturskadene det ikke er mulig å forsikre seg mot gjennom alminnelige forsikringsordninger, og bevilgningen skal dekke denne ordningen. Tilsagn om erstatning for naturskader blir gitt med en frist for oppretting på 3 år og utbetaling av erstatning skjer når skaden er rettet opp. Det er derfor også knyttet en tilsagnsfullmakt til posten.

Erstatningene for naturskader har vært mindre enn ventet i 2021. Det foreslås derfor å redusere bevilgningen med 35,2 mill. kroner, og å redusere tilsagnsfullmakten med 23,8 mill. kroner jf. forslag til vedtak II.

Kap. 1149 Verdiskapings- og utviklingstiltak i landbruket

Post 73 Tilskudd til skog-, klima- og energitiltak, kan overføres

Stortinget la ved behandling av Prop. 195 S (2020–2021) Tilleggsbevilgninger og omprioriteringer i statsbudsjettet 2021 til rette for et ekstraordinært tilskudd til skogplanting våren 2021, med en bevilgning på 45,8 mill. kroner. Bakgrunnen var at pandemien førte til innreiserestriksjoner for utenlandsk arbeidskraft som normalt gjennomfører skogplanting. Tilskuddsordningen var et avbøtende tiltak som la til rette for bruk av annen arbeidskraft. Ordningen er avsluttet og det ble gitt tilskudd til planting av om lag 26 mill. planter. De samlede utbetalingene under ordningen viste seg å bli noe lavere enn bevilget beløp til formålet, og det foreslås å sette ned bevilgningen med 6,8 mill. kroner.

Kap. 1150 Til gjennomføring av jordbruksavtalen m.m.

Post 71 Tilskudd ved avlingssvikt, overslagsbevilgning

Formålet med bevilgningen er å redusere økonomiske tap i plante- og honningproduksjon som skyldes klimatiske forhold. For avlingsåret 2021 har det spesielt vært mer vinterskader i fruktproduksjonen på deler av Østlandet. Situasjonen for mange grøntprodusenter har også vært utfordrende som følge av mangel på arbeidskraft grunnet innreiserestriksjonene knyttet til koronapandemien. Foreliggende prognoser tilsier at behovet for midler til avlingssvikt er noe større enn tidligere anslått, og det foreslås derfor å øke bevilgningen med 8,8 mill. kroner.

Post 73 Pristilskudd, overslagsbevilgning

Formålet med pristilskudd er å øke inntekter, redusere kostnader og utjevne distriktsforskjeller i produksjon og omsetning av jordbruksprodukter. Bevilgningen dekker tilskudd som utbetales på grunnlag av produsert eller omsatt volum av jordbruksprodukter, og for frakt av slaktedyr, egg, korn og kraftfôr. Satsene fastsettes i forbindelse med de årlige jordbruksoppgjørene.

Oppdaterte prognoser viser at behovet for midler til pristilskudd er noe større enn tidligere anslått. Dette skyldes blant annet gode kornavlinger i 2020 og i 2021 og økt melkeproduksjon som følge av økt nasjonalt forbruk. For grøntsektoren førte lave fruktavlinger i 2020 til lavere utbetalt tilskudd i 2021. Hensyntatt alle tilskuddsordningene på posten forslås det å øke bevilgningen med 98,0 mill. kroner.

Kap. 4100 Landbruks- og matdepartementet

Post 30 Husleie

Bevilgningen gjelder inntekter fra husleie. Statsbygg har overtatt ansvaret for leieavtale med Veterinærmedisinsk oppdragssenter (VESO) på Adamstuen fra Landbruks- og matdepartementet. Husleie for andre halvår vil derfor faktureres fra Statsbygg og det forslås å redusere bevilgningen med 0,5 mill. kroner som følge av dette.

Kap. 4115 Mattilsynet

Post 01 Gebyr m.m.

På posten blir det ført inntekter fra gebyrer for særskilte ytelser som Mattilsynet gjør for konkrete brukere, og gebyr for visse tilsyns- og kontrolloppgaver der disse entydig retter seg mot konkrete brukere. Nye prognoser viser at det ligger an til mindre inntekter fra disse gebyrene enn først anslått. Det er spesielt gebyrer knyttet til tilsyn ved akvakulturanlegg som viser en nedgang som følge av pandemisituasjonen og mindre fysisk kontrollvirksomhet. Det foreslås å redusere inntektsbevilgningen med 8 mill. kroner.

Kap. 4150 Til gjennomføring av jordbruksavtalen m.m.

Post 85 Markedsordningen for korn

Posten omfatter inntekter fra prisutjevningsbeløp på kraftfôrråvarer. Disse inntektene er ventet å bli noe høyere enn først forutsett som følge av at det ble pålagt prisutjevningsbeløp på noen råvarer til kraftfôr i starten av 2021. Det forslås å øke bevilgningen med 0,26 mill. kroner.

Kap. 5576 Sektoravgifter under Landbruks- og matdepartementet

Post 70 Forskningsavgift på landbruksprodukt

Midlene på posten kommer fra en avgift på importerte og norskproduserte landbruksprodukter, jf. lov om forskningsavgift på landbruksprodukter. Prognose for samlet innbetaling av forskingsavgift på landbruksprodukter i 2021, er noe høyere enn først ventet. Det forslås å øke bevilgningen med 10,2 mill. kroner jf. omtale under kap. 1137 post 54.

Post 72 Jeger og fellingsavgifter

Jeger- og fellingsavgifter som blir betalt inn til Viltfondet blir inntektsført på denne posten. Det forslås å redusere bevilgningen med 38 000 kroner.

Landbruks- og matdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2021 under Landbruks- og matdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2021 under Landbruks- og matdepartementet i samsvar med et vedlagt forslag.

Forslag

til vedtak om endringer i statsbudsjettet 2021 under   
Landbruks- og matdepartementet

I

I statsbudsjettet for 2021 gjøres følgende endringer:

Utgifter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 1115 |  | Mattilsynet |  |
|  | 22 | Reguleringspremie til kommunale og fylkeskommunale pensjonskasser forhøyes med | 3 500 000 |
|  |  | fra kr 13 251 000 til kr 16 751 000 |  |
| 1137 |  | Forskning og innovasjon |  |
|  | 54 | Næringsrettet matforskning m.m., forhøyes med | 10 170 000 |
|  |  | fra kr 169 830 000 til kr 180 000 000 |  |
| 1142 |  | Landbruksdirektoratet |  |
|  | 73 | Tilskudd til erstatninger m.m. etter offentlige pålegg i plante-  og husdyrproduksjon, overslagsbevilgning, nedsettes med | 22 600 000 |
|  |  | fra kr 70 610 000 til kr 48 010 000 |  |
|  | 80 | Radioaktivitetstiltak, kan overføres, nedsettes med | 500 000 |
|  |  | fra kr 500 000 til kr 0 |  |
| 1148 |  | Naturskade – erstatninger |  |
|  | 71 | Naturskade – erstatninger, overslagsbevilgning, nedsettes med | 35 200 000 |
|  |  | fra kr 130 900 000 til kr 95 700 000 |  |
| 1149 |  | Verdiskapings- og utviklingstiltak i landbruket |  |
|  | 73 | Tilskudd til skog-, klima- og energitiltak, kan overføres,  nedsettes med | 6 800 000 |
|  |  | fra kr 90 490 000 til kr 83 690 000 |  |
| 1150 |  | Til gjennomføring av jordbruksavtalen m.m. |  |
|  | 71 | Tilskudd ved avlingssvikt., overslagsbevilgning, forhøyes med | 8 800 000 |
|  |  | fra kr 103 800 000 til kr 112 600 000 |  |
|  | 73 | Pristilskudd, overslagsbevilgning, forhøyes med | 98 000 000 |
|  |  | fra kr 3 958 331 000 til kr 4 056 331 000 |  |

Inntekter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 4100 |  | Landbruks- og matdepartementet |  |
|  | 30 | Husleie, nedsettes med | 500 000 |
|  |  | fra kr 999 000 til kr 499 000 |  |
| 4115 |  | Mattilsynet |  |
|  | 01 | Gebyr m.m., nedsettes med | 8 000 000 |
|  |  | fra kr 199 223 000 til kr 191 223 000 |  |
| 4150 |  | Til gjennomføring av jordbruksavtalen m.m. |  |
|  | 85 | Markedsordningen for korn, forhøyes med | 260 000 |
|  |  | fra kr 50 000 til kr 310 000 |  |
| 5576 |  | Sektoravgifter under Landbruks- og matdepartementet |  |
|  | 70 | Forskningsavgift på landbruksprodukter, forhøyes med | 10 170 000 |
|  |  | fra kr 169 830 000 til kr 180 000 000 |  |
|  | 72 | Jeger- og fellingsavgifter, nedsettes med | 38 000 |
|  |  | fra kr 90 780 000 til kr 90 742 000 |  |

II

Tilsagnsfullmakter

Stortinget samtykker i at Landbruks- og matdepartementet i 2021 kan gi tilsagn om tilskudd utover gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

04N1xx2

|  |  |  |  |
| --- | --- | --- | --- |
| Kap. | Post | Benevnelse | Samlet ramme |
| 1148 |  | Naturskade – erstatninger |  |
|  | 71 | Naturskade – erstatninger | 50,2 mill. kroner |